SL Uradni list Evropske unije C 31/18

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 31/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„PAPAS ANTIGUAS DE CANARIAS“

ES št.: ES-PDO-0005-0866-11.03.2011

ZGO ( ) ZOP ( X )

1. Ime:

„Papas Antiguas de Canarias“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.6 – Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz 1. točke:

3.2.1 Splošni opis

„Papas antiguas de Canarias“ označuje krompirjeve gomolje različnih vrst, ki se gojijo na Kanarskih otokih ter se imenujejo „stari“, pa tudi lokalni, tradicionalni in/ali barvasti. Rastejo iz semen, ki se pridobivajo na območju pridelave ter spadajo v podvrsti andigena in tuberosum vrste Solanum tuberosum in v triploidno vrsto Solanum chaucha, pri čemer so bile vse tri prinesene na Kanarske otoke pred dvajsetim stoletjem.

Zaščitene vrste so:

Splošno ime Sopomenke Negrita de El Hierro Papa Negra, Papa Negra de año, Papa de año Buena Moza ó Palmera Blanca Marciala Blanca, Palmera Blanca, Gobernadora Blanca, Forastera Colorada Marciala, Marciala Colorada, Palmera Colorada, Gobernadora Colorada, De Juan Niz Corralera Tijarafera Corralera Colorada Corralera Legítima Corralera Negra de La Palma Marciala Negra, Palmera Negra Negra Veteada Rayada ó Jorge Blanca y Morada Haragana De Ojo Azul Blanca Moñigo de Camello De la Tierra Azucena Negra Azucena Roja, Azucena Pintada, Azucena Oscura, Negra Azucena Blanca Bonita Negra Marrueco Negro Bonita Blanca Blanca Marrueca, Marrueca o Marroquina, Boba Bonita Colorada Marrueco/a Colorado/a, Bonita de Color, Bonita Roja Bonita Llagada Bonita Ojo Perdiz Bonita Ojo de Perdíz Bonita de Ojo Rosado, Ojo Perdiz Borralla Melonera, Montañera Colorada de Baga Colorada, Moruna, Londrera Negra Yema de Huevo Negra, Negra Ramuda, Morada o de Ojo Azul Peluca Blanca Peluquera Blanca Peluca Negra Peluqueras Negra Peluca Roja Peluca Rosada, Peluca Morada, Peluca Colorada, Peluca Encaranada, Peluquera Roja Terrenta Torrenta, Turrenta, Sietecueros, Bonita Terrenta

3.2.2 Razlikovalne značilnosti proizvoda

3.2.2.1 Fizikalno-kemijske značilnosti:

Vsebnost beljakovin zajema več kot 1,5 odstotka mase/mase na suho snov.

Vsebnost suhe snovi je več kot 21-odstotna, ponekod pa lahko tudi več kot 30-odstotna.

Kuhan krompir ima zaradi visoke vsebnosti suhe snovi mokast videz.

Majhnost krompirja – njegova velikost je med 1 in 8 cm – je temeljna fizikalna značilnost med posebnostmi proizvoda.

3.2.2.2 Morfološke značilnosti

Na vulkanski prsti, značilni za Kanarske otoke, ki je brez organskih snovi in ima številne bazaltne mineralne sestavine, raste edinstven pridelek s posebnimi značilnostmi, zaradi katerih imajo pridelki „Papas antiguas de Canarias“ drugačno obliko:

— barva lupine se preliva med temno vijoličasto in rjavo ter roza in oranžno;

— barva sredice se preliva med kremasto in izrazito rumeno, podobno barvi rumenjaka. Barva postane s kuhanjem še izrazitejša;

— okrogla oblika, nepravilna površina z bolj ali manj globokimi popkastimi očesi;

— majhna ali zelo majhna velikost, in sicer med 1 in 8 cm.

3.2.2.3 Organoleptične značilnosti

Videz

(a) zunanjost: že opredeljena pri morfoloških značilnostih;

(b) notranjost: barvna paleta kuhanega krompirja lahko sega od svetlo kremaste do izrazito rumene. Krompir ima včasih tudi zelo lepe antocianske kolobarje.

Vonj

Kuhan krompir „Papas antiguas de Canarias“ ima aromo s svežim, blagim in nežnim vonjem, ki niha med vonjem po prosu (koruzi) in vonjem po kostanju.

Okus

Tekstura kuhanega krompirja je po okusu zlahka prepoznavna po tem, da nima zrnc. Lahko je mokasta, kremasta in mehka ali pa kremasta in čvrsta ter le rahlo mokasta. Okus krompirja spominja na praženo žito in suho jesensko sadje.

3.3 Surovine (samo za predelane proizvode):

Se ne uporablja.

3.4 Krma (samo za proizvode živalskega izvora):

Se ne uporablja.

3.5 Posebni proizvodni postopki, ki jih je treba izvajati na opredeljenem geografskem območju:

Posebni proizvodni postopki, ki jih je treba izvajati na opredeljenem geografskem območju, so opisani v nadaljevanju.

3.5.1 Priprava tal in sajenje

Priprava tal vključuje prezračevanje prsti z oranjem v globino med 15 in 20 cm, ki poteka med decembrom in februarjem.

3.5.2 Oranje

Orje se največ dvakrat. Prvo oranje je globoko, opravi pa se veliko pred sajenjem, da bi tla lahko bolje zadrževala deževnico. Drugo oranje se izvede malo pred sajenjem.

Gomolji se položijo na dno brazd ter ločijo na razdalji med 20 in 30 cm.

3.5.3 Zasip

Zasipa se, ko mladika doseže višino med 10 in 15 cm; zasip pomeni, da se spodnji del rastline obda z zemljo.

3.5.4 Pobiranje

Krompir se pobira ročno ali mehansko, ko gomolj doseže primerno zrelost za prodajo, to fiziološko stanje pa je mogoče prepoznati po teh znakih: rumenenje nadzemnih delov rastline, odpadanje listov in sušenje gomolja. Sezona pobiranja traja od maja do avgusta, odvisno od časa sajenja.

3.6 Posebna pravila za rezanje, ribanje, pakiranje itn.:

Krompir se pakira v enotnih serijah v nove in čiste embalaže iz materiala, ustreznega za dobro ohranitev proizvoda. Embalaže se zapečatijo ali strojno sešijejo.

3.7 Posebna pravila za označevanje:

Na oznakah proizvoda so obvezno vidno navedeni logotip Skupnosti za zaščiteno označbo porekla, navedba ZOP „Papas antiguas de Canarias“ in podatki, ki morajo biti na splošno navedeni v skladu z zakonodajo.

Krompir, zaščiten z ZOP, namenjen zaužitju, ima oznako ali oštevilčeno sekundarno oznako, ki jo preverja nadzorni organ. Treba jo je nalepiti, preden se proizvod da v promet, in sicer tako, da se lahko uporabi samo enkrat.

Na označbi so lahko navedeni tudi ime otoka ali kraj, na katerem je bil zaščiteni krompir pridelan, in ime kultivarja.

4. Kratka opredelitev geografskega območja:

Opredeljeno geografsko območje ZOP „Papas antiguas de Canarias“ sestavljajo območja na Kanarskih otokih, primerna za gojenje, in sicer vulkanska območja s povprečno nadmorsko višino manj kot 1 200 m.

Kanarsko otočje obsega sedem otokov: El Hierro, La Gomera, La Palma, Tenerife, Fuerteventura, Gran Canaria in Lanzarote. Leži nasproti zahodni afriški obali, med koordinatama 27° 37′ in 29° 25′ severne zemljepisne širine ter 13° 20′ in 18° 10′ zahodne zemljepisne dolžine.

5. Povezanost z geografskim območjem:

5.1 Posebnosti geografskega območja:

Geografsko območje je posebno zaradi zemljepisne širine, pedoklimatskih razmer in površja. Poleg vseh navedenih razmer določajo značilnosti krompirja „Papas antiguas de Canarias“ tudi tradicionalne prakse gojenja.

Geografsko območje je posebno zaradi teh dejavnikov:

— zemljepisna širina: geografska lega Kanarskih otokov daje optimalne pogoje za gojenje krompirja „Papas antiguas de Canarias“. Otoki so med koordinatama 27° 37′ in 29° 25′ severne zemljepisne širine ter 13° 20′ in 18° 10′ zahodne zemljepisne dolžine;

— pedoklimatske razmere: vulkanska tla, značilna za opredeljeno geografsko območje ZOP, nimajo organskih snovi, imajo pa številne bazaltne mineralne sestavine.

Krompir „Papas antiguas de Canarias“ se prideluje na tleh vrst alfisol in andisol, splošno znanih pod imenom „ilovica“ in „črnica ali prašnata prst“, značilnih za Kanarske otoke.

Območje gojenja krompirja „Papas antiguas de Canarias“ obsega klimatski območji Oleo-Rhamnatea crenulatae (sklerofilni gozdovi s toplim kanarskim biopodnebjem in polsuhim podnebjem) in Pruno-Laureata azoricae (lovorovi gozdovi s toplim kanarskim biopodnebjem in polvlažnim do vlažnim podnebjem). Navedene pedoklimatske značilnosti so odločilni dejavniki za gojenje in pridelavo krompirja „Papas antiguas de Canarias“.

— Površje: krompir „Papas antiguas de Canarias“ se goji na ugodnem zaprtem območju, znanem kot la zona de medianías, ki je pod 1 200 m nadmorske višine, ima značilne geografske značilnosti in podnebje z značilno toplotno inverzijo v visokih legah, ki je posledica pasatnih vetrov in hladnega kanarskega toka ter tokov z afriške celine (tiempo sur). Območje la zona de medianías je zelo pomembna pokrajinska enota Kanarskih otokov: kanarski kmetovalci so območje počasi in skrbno obdelovali, pri čemer so morali stoletja premagovati težave pri razvoju kmetijstva, kot so strma pobočja, pomanjkanje zemlje in vode ter prevladujoči vetrovi.

— Človeški dejavnik: gojenje krompirja „Papas antiguas de Canarias“ je zgodovinsko del družinske tradicije vrtnarjenja, zaradi katere so se lahko leta ohranjale tradicionalne prakse. Te obsegajo ročno ali omejeno mehansko izvajanje vseh faz sajenja, kot so priprava tal, dvojno oranje in sajenje v brazde, po možnosti med decembrom in februarjem. Na otoku Lanzarote zaradi pedoloških in orografskih posebnosti na splošno sadijo z uporabo orodja, imenovanega plantón. Iz človeških dejavnikov izvirajo tudi tradicionalne prakse, kot je zasip, pri katerem se zemlja premesti, da bi se z njo obdal spodnji del rastline.

Lokalne vrste krompirja „Papas antiguas de Canarias“ spadajo med gomolje, ki se v Evropi tradicionalno pridelujejo na Kanarskem otočju ter imajo ne le neprecenljivo genetsko dediščino, temveč so del pomembne etnografske in družbenogospodarske dediščine, ker so tesno povezani s številnimi navadami in običaji tradicionalnih otoških kmetijskih sistemov z območja la zona de medianías. To je med drugim prispevalo k ohranjanju prihodkov kmetovalcev, ki so ga obvarovali.

Krompir je del otoške tradicionalne kuhinje; je referenca kanarske kuhinje in eden najbolj iskanih proizvodov med turisti.

5.2 Posebnosti proizvoda:

Krompir „Papas antiguas de Canarias“ je poseben zaradi fizikalno-kemijskih značilnosti, posebne oblike, edinstvenih organoleptičnih značilnosti, dolge rastne sezone in oblike gojenja.

— Ena od fizikalno-kemijskih značilnosti vrst krompirja z ZOP je visoka, več kot 21-odstotna vsebnost suhe snovi.

— Oblika: potrošnik krompir ob nakupu zlahka prepozna kot krompir „Papas antiguas de Canarias“ zaradi njegove nepravilne okrogle oblike, majhnosti (velikost med 1 in 8 cm), barve lupine in popkastih vdolbin.

— Organoleptične značilnosti: lupina krompirja „Papas antiguas de Canarias“ obsega celo paleto privlačnih barv, ki se prelivajo od temno vijoličaste in rjave do roza in oranžne. Krompir se med drugim imenuje še „barvasti“. Privlačne barve so njegova posebnost.

Kuhan krompir „Papas antiguas de Canarias“ ima aromo s svežim, blagim in nežnim vonjem, ki niha med vonjem po prosu (koruzi) in vonjem po kostanju, zlasti pa je prepoznavna njegova izrazita obstojnost. Njegov okus je po kuhanju edinstven ter spominja na praženo žito in suho jesensko sadje. Tekstura užitnega dela kuhanega krompirja „Papas antiguas de Canarias“ je homogena zaradi nenavzočnosti zrn, kar daje prijeten okus in je očiten znak odlike.

— Krompir ima dolgo rastno sezono in daljšo sezono mirovanja, k čemur se v primerjavi z drugimi vrstami pridružuje še visoka obstojnost.

— Za tvorbo gomoljev pri vrstah z ZOP so potrebna kratka obdobja dnevne svetlobe in nizke temperature, vendar te ne smejo biti nikoli nižje od 5 °C, niti v mrzlih zimskih sezonah. Zato je območje la zona de medianías idealno za njihovo gojenje.

— Posebnost proizvoda je v skladu z besedilom, ki ga je Španija uporabila v kraljevem odloku št. 31/2009 z dne 16. januarja 2009 o odobritvi trgovskega standarda kakovosti za jedilni krompir na nacionalnem trgu in spremembi Priloge I h kraljevemu odloku št. 2192/1984 z dne 28. novembra 1984 o sprejetju izvedbene uredbe standardov kakovosti za sveže sadje in zelenjavo, ki se tržita na notranjem trgu, ter v katerem izrecno izvzema krompir „Papas Antiguas de Canarias“ iz upoštevanja teh standardov.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Vzročna povezanost med geografskim poreklom ter kakovostjo in značilnostmi pridelka je neposredna posledica pogojev pridelave, zlasti zemljepisne širine (med 29° na severnem koncu in 27° na južnem koncu) in pedoklimatskih razmer opredeljenega geografskega območja.

Vrste so se morale zaradi prilagoditve kultur suhi bazaltni vulkanski prsti, vulkanskega peska ali lapilov, nenavzočnosti organskih snovi ter vseh pedoklimatskih dejavnikov, značilnih za Kanarske otoke, povsem prilagoditi okolju, kar je omogočilo pridelek z edinstvenimi in posebnimi morfološkimi, kemijskimi in organoleptičnimi značilnostmi, opisanimi v točki 3.2.2.

Za podnebje Kanarskih otokov so značilni redke padavine in izrazito gorato površje (prav na Kanarskih otokih je najvišji vrh Španije). Zaradi površja vulkanskih gora in vseh podnebnih dejavnikov se pojavlja t. i. „horizontalni dež“, ki ga povzroča toplotna inverzija v visokih legah, ki nastane kot posledica pasatnih vetrov, mrzlega vetra s Kanarskih otokov in tokov z afriške celine (tiempo sur). Horizontalni dež ne premoči tal globoko, zato ima krompir tudi nizko vsebnost vlažne in visoko vsebnost suhe snovi ter značilno koncentracijo hranil, barvil in aromatičnih spojin.

Kar zadeva človeški dejavnik, se krompir „Papas antiguas de Canarias“ goji ročno ali zelo omejeno mehansko, odvisno od tal.

Tradicionalna praksa pridelovalcev krompirja „Papas antiguas de Canarias“ vključuje izmenjavo semen med različnimi območji pridelave na zaščitenem geografskem območju znotraj kompleksne mreže, kar je omogočilo ohranitev vrst z ZOP, ki so se v stoletjih prilagodile in postale edinstvene. Na Kanarskih otokih je trenutno prva banka dednine krompirja „Papas antiguas de Canarias“ za razmnoževanje avtohtonih semen.

Dejavnikov, zaradi katerih je krompir „Papas antiguas de Canarias“ poseben, ni mogoče ločiti med seboj, ker se pojavljajo hkrati, prav zato je proizvod tako poseben in ga ni mogoče zaslediti nikjer drugje.

Tako je mogoče na podlagi navedenega sklepati, da ima krompir „Papas antiguas de Canarias“ zaradi geografskih (zlasti zemljepisna širina), orografskih, pedoloških (pomemben dejavnik za to vrsto kulture) in podnebnih razmer območja v povezavi s tradicijami gojenja in izkušnjami kmetovalcev drugačne in edinstvene značilnosti.

Sklic na objavo specifikacije:

(člen 5(7) Uredbe (ES) št. 510/2006)

http://www.gobiernodecanarias.org/boc/2011/025/006.html

(1) UL L 93, 31.3.2006, str. 12.